TRU ตั้งเป้าปี 59 รายได้โต 10-15% ตามอุตฯรถยนต์-เพิ่มสัดส่วนส่งออก
TRU ตั้งเป้าปี 59 รายได้โต 10-15% ตามอุตฯรถยนต์-เพิ่มสัดส่วนส่งออก
3 ธ.ค. 2558

นายสมพงษ์ เผอิญโชค กรรมการผู้จัดการใหญ่ บริษัท ไทยรุ่งยูเนี่ยนคาร์ จำกัด (มหาชน) หรือ TRU เปิดเผยว่า บริษัทฯตั้งเป้ารายได้ปี 59 จะเติบโตราว 10-15 % ซึ่งเป็นการเติบโตตามยอดผลิตรถยนต์ที่คาดว่าจะขยายตัวตามเศรษฐกิจที่จะฟื้นตัวขึ้น ซึ่งได้รับผลประโยชน์จากการลงทุนโครงสร้างพื้นฐานขนาดใหญ่ของภาครัฐฯ ประกอบกับภาคการขนส่งที่จะขยายตัวตอบรับการเปิดประชาคมเศรษฐกิจอาเซียน (AEC)
พร้อมกันนี้บริษัทฯยังจะรับรู้ส่วนแบ่งกำไรจากบริษัท เทร็ก ไทยรุ่ง จำกัด(Trex Thairung co.,ltd)ที่ถือหุ้นในสัดส่วน 40% ซึ่งดำเนินการผลิตตัวถังรถบรรทุก, รถดัมพ์, รถตู้ปีกนก และรถโม่ปูน คาดว่าจะเริ่มผลิตรถโม่ปูนและจำหน่ายในช่วงกลางปี 59 โดยจะมีสัดส่วนการส่งออกราว 50% ประกอบกับ บริษัทฯเตรียมส่งห้องโดยสารรถขุดตักไปจำหน่ายยังสหภาพยุโรปตั้งแต่ไตรมาส 1/59 จึงคาดว่าสัดส่วนรายได้จากต่างประเทศเพิ่มขึ้นเป็น 10% จากปีนี้อยู่ที่ราว 5%
นายสมพงษ์ กล่าวถึงแนวโน้มผลประกอบการในปีนี้ว่า แนวโน้มกำไรสุทธิจะลดลงราว 8% จากปีก่อนที่มีกำไรสุทธิ 152.41 ล้านบาท ขณะที่รายได้จะลดลงราว 7% จากปีก่อนที่มีรายได้ 2,449.94 ล้านบาท เป็นผลจากสถานการณ์เศรษฐกิจที่ชะลอตัวลง และราคาพืชผลทางการเกษตรยังคงตกต่ำ จึงคาดว่ายอดผลิตรถยนต์เพื่อจำหน่ายในประเทศจะลดลงเหลือเพียง 760,000-770,000 คัน จากที่สภาอุตสาหกรรมแห่งประเทศไทย(ส.อ.ท.)ตั้งเป้าหมายไว้ 800,000 คัน